
REZUMAT 


Lucrarea își propune investigarea câtorva aspecte melodic-tematice ale uneia din 
capodoperele muzicii românești din a doua jumătate a secolului al XX-lea, Mandala de Aurel 
Stroe. Creaţia emblematicului compozitor român se distinge nu numai printr-o abordare de 
acută originalitate, dar și prin intersectarea unor zone stilistice, culturale și stiintifice, care 
conferă o complexitate aparte muzicii sale, implicit și discursului său melodic. 

Cuvinte cheie: Mandala de Aurel Stroe, complexitate, intertextualitate, melodie, 
modernitate, arhetip. 


1. Introducere 

Melodia este un „fenomen universal uman, aparţinând tuturor timpurilor”, ! 
factorul muzical cel mai adânc implementat în conștiința publicului ascultător, dar 
şi în memoria stilistică a istoriei muzicii. Melodia rămâne principalul agent 
componistic vizibil în muzică, marele factor expresiv al artei sunetelor. În cele ce 
urmează, vom încerca o perspectivă asupra generalităților, care caracterizează acest 
parametru de primă importanţă a muzicii. 


1 Alexander Ringer, Melody, in The New Grove's Dictionary for Music and Musicians, 
https://www.oxfordmusiconline.com/search?gq=melody&searchBtn=Search&isQuickSearch=true. 

2. Melodia — generalități analitice 

DEFINIREA MELODIEI poate fi realizată în cele mai diverse moduri, fiind 
o noţiune al cărei grad de generalitate le depășește pe toate celelalte. Perspectivele 
sunt atât de diferite, încât melodia poate fi descrisă din multiple puncte de vedere. 
Una dintre cele mai simple definiţii ale sale afirmă faptul că melodia este o 
succesiune de evenimente sonore, ordonate ritmic în timp, care poate fi privită şi în 
plan estetic, dar şi în plan tehnic (strict componistic) — cele două dimensiuni 
neputând fi separate în actul viu al exercitării actului muzical. 

O primă privire asupra melodiei surprinde ipostaza acesteia de succesiune 
de sunete distribuite în planul timpului MUZICAL, în acord cu anumite convenții și 
constrângeri culturale (ce îi conferă cadrul stilistic general). În 1922, Busoni definea 
melodia ca pe un „şir repetat de intervale ascendente şi descendente, în organizare 
şi mişcare ritmică, având o armonie latentă, voci acompaniatoare care se integrează 
unei anumite forme și unei anumite expresivități” 2 

ETAPELE DEZVOLTĂRII MELODIEI corespund întrucâtva „etapelor 
dezvoltării muzicii, pornind de la ipostazele ei monodice din epoca medievală (așa 
cum o regăsim în cântul bizantin, în cântul trubadurilor, în ragas-ul indian şi în 
maqămâăt-ul arab), ajungând la formele ei polifonice sau armonice (omofone), dar și 
eterofonice”.3 

TEMA reprezintă o ipostază privilegiată a melodiei, care se distinge prin 
personalitate sonoră, prin formule melodice și ritmice, care îi conferă un profil 
recognoscibil, ce poate fi analizat ca atare şi care pătrunde în conștiința publicului. 
Tema este reprezentativă într-o anumită măsură pentru expresivitatea întregii 
secțiuni pe care o traversează, fiind, de fapt, şi elementul care solicită investiţia 
componistică cea mai amplă, cea mai personală. 

ROLURILE MELODIEI: în FORMELE MUZICALE, melodia are un rol 
structural, temele articulând de fapt chiar arhitectura sonoră (micro şi macro), 
alături de evoluţia planului tonal. Acestea sunt principalele criterii în baza cărora 
decidem în ce formă se încadrează o anumită compoziție analizată, dar și 
segmentarea și desfășurarea ei dezvoltătoare. În cadrul ARTEI ARMONICE, 
melodia a dobândit și un suport armonic după secolul 17, fiind angrenată în 
ansamblul omofon al etapei de dezvoltare a tonalităţii, până la dizolvarea ei la 
sfârșitul veacului romantic. 

ASPECTELE STILISTICE ALE MELODIEI argumentează cele mai 
importante caracteristici ale discursului de tip melodic, cele care suferă modificările 


2 Alexander Ringer, Melody, in The New Grove's Dictionary for Music and Musicians, 
https://www.oxfordmusiconline.com/search?gq=melody&searchBtn=Search&isQuickSearch=true. 

3 Jack Perricone, Melody in Songwriting: Tools and Techniques for Writing Hit Songs, Oxford University 
Press, 2018, p. 36. 

cele mai reprezentative sub influenţa epocii, contextului personal și istoric. Acestea 
pot fi definite pe mai multe coordonate: 

1. CADRUL TONAL SAU MODAL: este cel care susţine desfăşurarea 
melodică, influențând semantica melodică și realizarea ei tehnico-stilistică. Cadrul 
tonal sau modal transferă muzicii pe care o susține un ethos, care amprentează 
desfăşurarea estetică a lucrării muzicale, potențând — mai mult atunci când este 
folosit de un geniu — un mesaj dotat cu o forță de expresie de netăgăduit. 

Dacă este vorba despre un cadru modal, ar trebui investigată și constituția 
şi proveniența acestuia (dacă este popular/folcloric, religios sau artificial — creat de 
fiecare compozitor în acord cu intenţiile sale expresive). 

2. PUNCTUL CULMINANT, realizare și susținere: este cel mai important 
nod al configurării stilistice a melodiei, deoarece absoarbe și eliberează toate 
resursele energetice ale acesteia. Pentru înţelegerea finalității melodice a unui 
anumit discurs este necesară analizarea profundă a modului de constituire a 
punctului culminant (prin ce profil melodic, în ce punct, în ce zonă a tematismului 
sau a lucrării, prin ce mijloace componistice), dar şi modalitatea sa de susținere şi, 
ulterior, de detensionare. 

Punctul culminant este zona (nu numai momentul, ci zona mai amplă) de 
maximă tensiune totală a discursului muzical (nu numai de tensiune melodică), 
deoarece un singur moment nu poate coagula toate forțele expresive ale unei teme 
(cu atât mai puţin ale unei secțiuni sau lucrări). Zona de maximă tensiune muzicală 
nu trebuie confundată cu punctul de maximum melodic (elementul sonor cel mai 
acut al melodiei). De obicei, această zonă se argumentează, se susține din 
convergența mai multor argumente analitice: cel melodic, metro-ritmic, armonic, 
timbral, agogic, dinamic, poate chiar micro-formal. 

3. CONTURUL SAU PROFILUL MELODIC: acest aspect priveşte profilul 
de desfășurare al melodiei (sinuos, boltit — cel mai frecvent — sau linear). Profilul cel 
mai dificil de gestionat, atât din punct de vedere componistic, cât și din perspectivă 
interpretativă este cel linear (mai cu seamă cel strict descendent, care debutează cu 
maximum melodic). Cel mai frecvent aspect al profilului melodic este cel boltit, care 
presupune un efort componistic dedicat acumulării tensiunii necesare articulării 
sale, dar și un timp al detensionării). 

4. AMBITUSUL MELODIEI: este un aspect fundamental al articulării 
melodice, deoarece are şi implicaţii stilistice importante, oferind date analitice nu 
numai de ordin tehnic, ci şi de ordin semantic, estetic, expresiv, cu importante 
consecinţe în plan interpretativ. 

5. TIPUL INTERVALICII: este esenţial pentru explicitarea aspectelor tehnice 
şi semantice ale actului melodic, deoarece intervalica transferă date expresive 
esenţiale prin intermediul traseului intonaţional. Intervalica se poate situa (în 

muzica clasico-romantică de referință pentru noi) în zone de polaritate precum: mers 
treptat-salt, diatonic-cromatic, infraoctaviant-supraoctaviant etc. 


3. Arhetipuri melodice în Mandala de Aurel Stroe 

În muzica lui Aurel Stroe, analiza arhetipurilor melodice ar trebui să fie una 
din coordonatele principale necesare înţelegerii artei sale, deoarece maestrul 
dovedește o inventivitate şi o originalitate neegalată în acest plan. Fiind unul dintre 
numele de amplă rezonanţă din cultura muzicală postenesciană, Aurel Stroe s-ar fi 
aflat în 2022 la un moment aniversar: dacă ar fi trăit, ar fi împlinit în 5 mai 90 de ani. 
Iată un motiv în plus pentru a investiga creaţia sa și din acest punct de vedere, creație 
care — datorită complexităţii sale — nu beneficiază de interesul, pe care ar trebui să îl 
suscite din partea interpreţilor, managerilor de instituţii publice și muzicologilor. 

Unul dintre cei mai importanți compozitori, gânditori şi profesori români 
din a doua jumătate a secolului al XX-lea, ilustru reprezentant al gândirii moderne 
cu amplitudine spirituală, Aurel Stroe a fost şi cadru didactic al actualei Universităţi 
Naţionale de Muzică din Bucureşti (din 1962) la orchestrație şi compoziţie, susținând 
şi cursuri în SUA în perioada 1985-1986, în Franţa (în 1972), în Germania (în anii 
1986-1994) şi în România (la Bușteni: din 1992 şi până aproape de anul plecării la cele 
veşnice, 2008). 

Distins cu Premiul Academiei române (1974) şi cu Premiul Herder 
(Viena, 2002), preocupat încă din stadiile incipiente ale carierei componistice de scări 
sonore extraeuropene din zone stilistice și culturale incomensurabile (nu doar 
diferite), de sisteme de acordaj extrase din spații muzicale complet străine 
experienţelor europene, de diferite tipologii melodice care să devină — de fapt — 
personaje în cadrul creaţiilor sale (vezi trombonul care este tratat ca PERSONAJ în 
opera Orestia II), Aurel Stroe provoacă și la nivel melodic adevărate cutremure de 
concepție și sonoritate: el a transpus în muzică teoria catastrofelor, care acționează 
şi la nivelul macrostructural al operei de artă (la nivelul formei), dar și la nivel 
microstructural, acolo unde intervin resorturi energetice melodice infinitezimale. 

Aurel Stroe a fost nu doar un creator original, unic în contextul artei 
muzicale românești, dar şi formator de conştiinţe muzicale prin sistemul său de 
gândire (conexat la multiple zone extramuzicale de inspiraţie ideatică), iniţiator a 
noi sisteme de creație muzicală (bazate pe compoziţii și clase de compoziţii, pe 
muzica morfogenetică, compoziția cu mai multe sisteme de acordaj etc.). 

După introducerea realizată prin generalități ale analizei melodice, 
propunem investigarea câtorva arhetipuri melodice pe care le regăsim în 
capodopera lui Aurel Stroe, Mandala pe o polifonie de Antonio Lotti (ea însăşi o sinteză 
a acestor elemente răspândite în întreaga sa creaţie). 

Prima parte (intitulată Augmentation en boule de neige) porneşte de la două 
elemente care se amplifică treptat, iar cea de a doua (Multimobile 1 aux éléments 

retrogradables) se bazează pe trei seturi de multimobile, care se desfășoară 
independent, în cadrul unui proces invers, de rarefiere. Fenomenele de rarefiere- 
aglomerare sunt analizate de compozitorul și profesorul Dan Dediu din perspectiva 
scriiturii (a distribuţiei sunetelor în cadrul unei structuri muzicale, a modului lor de 
repartizare): acestea „se articulează pornind de la procese de diverse naturi (de 
aglomerare, rarefiere, de suprapuneri, de modulare, de transformare), 
deosebindu-se numărul de planuri care acționează simultan” .+ 


Exemplul 1. Aurel Stroe, Mandala, Augmentation, m. 1 


Partea a treia se încadrează în aceleași coordonate (Rarcfaction — «region du 
manieur de gravité»), care legitimează stilistica suprarealistă — caracteristică lui Aurel 
Stroe. 

Choral inharmonique (partea a patra) este articulată pe baza unui discurs 
tensionat treptat, întrerupt de intervenţii acordice cu grade diferite de disonanţă. 
Coralul probează o altă sferă de existență melodică, în care melodia este comasată 
în plan vertical în structuri acordice: concentrată într-o altă dimensiune, melodia 
dobândeşte densitatea ca efect al simultaneităţii specific omofone. 


4 Dediu, Dan, Cei 9 i sau cum compunem, Editura didactică și pedagogică, București, 2012, p. 39. 

Exemplul 2. Aurel Stroe, Mandala, Choral inharmonique, m. 1 


Întreruperile sunt un element specific discursului maestrului român — un alt 
semn al suprarealismului sau un mod de a tensiona și complexifica rostirea sa 
muzicală, de a intra în efortul de regăsire a unităţii, energiei şi linearității unui traseu 
supus fragmentării. 

Exemplul 3. Aurel Stroe, Mandala, Choral inharmonique, lo stesso tempo 


Partea a cincea conţine intenţia declarată a autorului de a se raporta la 
lucrările picturale ale lui Marcel Duchamp, iar partea următoare propune punctul 
culminant — marcat de apariţia deformată, transformată a unui citat din Crucifixus 
de Antonio Lotti (1667-1740) pe 8 voci. 

Exemplul 4. Aurel Stroe, Mandala, Crucifixus, m. 1-4 


În această secțiune ne confruntăm cu o abordare polifonică a dimensiunii 
melodice, astfel încât tema Crucifixus pătrunde pe rând, imitativă, la fiecare dintre 
vocile discursului muzical. Această multiplicare a melodiei la nivelul mai multor 
voci, cu decalaj temporal face parte dintr-o altă filozofie, în care o anumită idee este 
ipostaziată în mai multe moduri, cu intenţia de a reconfirma o identitate sonoră și 
ideatică. 

În plus, devine activă şi ideea deformării în sensul suprarealist al 
termenului: discursul este remodelat după instanţe aparent ilogice, care însă își dau 
măsura semnificației în alte categorii semantice decât cele pe care le regăsim în 
muzica baroc-clasic-romantică. Totul este o căutare a identităţii, a adevărului 
pierdut, a unei norme care să reordoneze expresia artistică după alte repere decât 
cele clasice. 

În a doua jumătate a Mandalei, numele primelor secţiuni sunt notate cu 
adăugirea bis, compozitorul inversând materialul sonor până la procedeul final al 
diminuării simetrice. Inversarea nu este, în acest caz, doar un proces bine-cunoscut 
de manipulare melodică, ci ea se aplică întregului discurs muzical: atât la nivel 
macromuzical (la nivelul formei și al structurilor discursive propriu-zise), cât şi la 
nivel micromuzical (la nivelul unui singur sunet, care este notat de la sfârșitul spre 
începutul său — față de versiunea din debutul lucrării — cu toate consecinţele greu de 
anticipat ale acestui fenomen). 

4.Concluzii 

Discursul muzical semnat de Aurel Stroe — marcat profund de originalitatea, 
care îl face unic în cadrul culturii sonore românești moderne — se distinge printr-o 
complexitate şi diversitate fără egal, prin abordări filozofice realizate din multiple 
perspective. Astfel, marea sa capodoperă devine o sinteză a principalelor modalități 
componistice de a trata melodia în multiple contexte și abordări creatoare, cu diferite 
funcții semantice și ideatice. 

